**ΣΧΕΔΙΑΓΡΑΜΜΑ ΜΑΘΗΜΑΤΟΣ**

**« H NEA ΠΑΙΔΑΓΩΓΙΚΗ » του Ν. Καζαντζάκη**

**ΛΟΓΟΤΕΧΝΙΚΟ ΕΙΔΟΣ**: Το κείμενο θεωρείται αυτοβιογραφικό, απόσπασμα από το μυθιστόρημα του Ν . Καζαντζάκη « Αναφορά στον Γκρέκο ».

**ΒΑΣΙΚΟ ΘΕΜΑ** : Οι αναμνήσεις του συγγραφέα από την πρώτη του μέρα στο σχολείο και η αυταρχικότητα των δασκάλων της εποχής του.

**ΘΕΜΑΤΙΚΑ ΚΕΝΤΡΑ**

 Η εμπειρία της πρώτης μέρας στο σχολείο και η εγγραφή της ( δηλαδή χαράζεται , μένει ) στη συνείδηση των μαθητών

 Παιδαγωγικές μέθοδοι που έχουν περάσει ανεπιστρεπτί : η συμβολή τους στην εκπαιδευτική διαδικασία και στη διάπλαση της προσωπικότητας των παιδιών

**ΕΝΟΤΗΤΕΣ - ΠΛΑΓΙΟΤΙΤΛΟΙ**

1η ενότητα : « Με τα μαγικά...βίτσα » : Οι εντυπώσεις και τα συναισθήματα του μικρού μαθητή από την πρώτη μέρα στο σχολείο.

Στην πρώτη ενότητα μπορούμε να διακρίνουμε τις παρακάτω σκηνές - υποενότητες

α. << Με τα μαγικά...καμάρι >>: Το ξεκίνημα για το σχολείο, η μητέρα, οι φροντίδες και οι ευχές της.

β. << Ήμουν ....... χέρι του >>: Η διαδρομή από το σπίτι στο σχολείο και η απροσδόκητη για το παιδί πατρική τρυφερότητα.

γ . << Εδώ ...... βίτσα >>: Η συνάντηση με το δάσκαλο, σύντομος διάλογος πατέρα - δασκάλου , οι αυταρχικές παιδαγωγικές αντιλήψεις τους.

2η ενότητα « Από το δημοτικό .......βούτυρο » : Ο δάσκαλος της Τετάρτης και η Νέα Παιδαγωγική.

**ΣΥΝΑΙΣΘΗΜΑΤΑ ΜΙΚΡΟΥ ΜΑΘΗΤΗ**

Συναισθήματα ανάμεικτα και αντιφατικά που κλιμακώνονται : νιώθει φόβο και ανασφάλεια για το άγνωστο αλλά ταυτόχρονα είναι χαρούμενος και ανυπόμονος να ζήσει τη νέα εμπειρία , περήφανος για το νέο ξεκίνημα, απορία, έκπληξη για την απροσδόκητη πατρική τρυφερότητα. Η παρουσία του πατέρα τού δίνει την αίσθηση στήριξης και προστασίας .

**ΠΡΟΣΩΠΑ - ΧΑΡΑΚΤΗΡΕΣ**

**Ο πατέρας** : Σκληρός , αυστηρός, αυταρχικός, απρόσιτος με ανέκφραστη την πατρική στοργή και τρυφερότητα , νιώθει δηλαδή στοργή είναι όμως φειδωλός στις εκδηλώσεις του και απόμακρος. Είναι

πρότυπο πατέρα παρωχημένο που εμπνέει φόβο. Εκπροσωπεί τον πατέρα της παλιάς πατριαρχικής ελληνικής οικογένειας.

**Η μητέρα** : Παρουσιάζεται στοργική , ευαίσθητη και τρυφερή από την ιδιαίτερη φροντίδα που δείχνει στο παιδί και την έγνοια με την οποία το ξεπροβοδίζει για το σχολείο.

**Ο δάσκαλος**: άγριος , αυταρχικός, τυραννικός, εξουσιαστικός , βάναυσος, με σκυθρωπό ύφος που περιόριζε τον αυθορμητισμό των παιδιών και χρησιμοποιούσε ως σωφρονιστικό μέσο τον ξυλοδαρμό.

Σύμβολο της εξουσίας του είναι η βίτσα. Παρουσιάζεται επίσης αναξιοπρεπής ( ζητάει από τους μαθητές αυγό ή βούτυρο ).

**Ο ΤΙΤΛΟΣ ΤΟΥ ΚΕΙΜΕΝΟΥ - Η ΝΕΑ ΠΑΙΔΑΓΩΓΙΚΗ**

Υπάρχει ειρωνεία και χιούμορ στον τίτλο, γιατί η Νέα Παιδαγωγική δεν ταιριάζει με την αυταρχικότητα,

τις απειλές και τον ξυλοδαρμό. Η Νέα παιδαγωγική ήταν η μοντέρνα μέθοδος διαπαιδαγώγησης των παιδιών

δηλαδή :

α ) νέοι τρόποι διδασκαλίας σύμφωνα με τους οποίους θα κατακτούσαν τα παιδιά τη γνώση ( ό,τι μαθαίναμε να το βλέπαμε και να το αγγίζαμε ή να το ζωγραφίζαμε σ' ένα χαρτί γεμάτο κουκκίδες ) β ) έπρεπε να δηλώνει την αντιαυταρχική εκπαίδευση , την κατανόηση στην επικοινωνία δασκάλων - παιδιών και την ελεύθερη διαμόρφωση της προσωπικότητας τους.

Ο δάσκαλος ήταν υποτίθεται καινοτόμος, γνώστης των νέων μεθόδων διδασκαλίας . Όμως τελικά υιοθετούσε μόνο το πρώτο σκέλος της Νέας παιδαγωγικής ( το διδακτικό μέρος ), γιατί στην πράξη ήταν

αυταρχικός και δεν λάμβανε υπόψη τον ψυχισμό , την προσωπικότητα και τα συναισθήματα των παιδιών.

Έτσι , τα παιδιά ταυτίζουν τη Νέα Παιδαγωγική με τη γυναίκα του δασκάλου τους, αφού δεν

αντιλαμβάνονται τη διαφορά της νέας μεθόδου σε σχέση με τις παλαιότερες ( ειρωνεία - λεπτό χιούμορ ).

**ΣΧΕΣΕΙΣ ΠΑΙΔΙΩΝ - ΓΟΝΙΩΝ ΣΤΟ ΤΕΛΟΣ ΤΟΥ 19ου ΑΙΩΝΑ**

Σε παλαιότερες εποχές οι γονείς ( ιδιαίτερα ο πατέρας ) ήταν απόμακροι και ψυχροί απέναντι στα παιδιά τους. Δεν εκδηλώνουν τα αισθήματα αγάπης, στοργής και τρυφερότητας που τρέφουν για αυτά. Η επικρατούσα τότε αντίληψη σωστής αγωγής επέβαλλε να απαιτούν από τα παιδιά υπακοή και απόλυτη πειθαρχία. Στο κείμενο βλέπουμε τη μητέρα , η οποία με τρυφερότητα και στοργή εμψυχώνει το μικρό

παιδί στην καινούργια εμπειρία της ζωής του ( πρώτη μέρα στο Δημοτικό Σχολείο ), κρεμώντας στο λαιμό του το χρυσό σταυρουλάκι της βάφτισης ( προστασία Θεού ) και δίνοντάς του να μυρίζει ένα κλωνί βασιλικό για να παίρνει κουράγιο. Ο πατέρας παρουσιάζεται αυστηρός και απόμακρος ,αλλά με προστατευτική διάθεση απέναντι στον μικρό . Ποτέ στο παρελθόν δεν έχει δείξει τρυφερότητα στο γιο του και έτσι, όταν τον χαϊδεύει για πρώτη φορά, την ημέρα που τον συνοδεύει στο σχολείο, ο μικρός μένει έκπληκτος . Η αιφνίδια και μη αναμενόμενη κίνηση τρυφερότητας του πατέρα τον ξαφνιάζει και τον τρομάζει.

**ΑΝΤΙΛΗΨΕΙΣ ΤΗΣ ΕΠΟΧΗΣ**

 Τα γράμματα και το ξύλο κάνουν τον άνθρωπο ( ο πατέρας επιτρέπει στο δάσκαλο να χτυπά το παιδί )

 Απόλυτη εξουσία δασκάλου , αυταρχισμός , πειθαρχία , απειλές, ξυλοδαρμός

 Έλεγχος της συμπεριφοράς των μαθητών και εκτός σχολείου

 Επιβολή θρησκευτικών καθηκόντων

**ΑΦΗΓΗΜΑΤΙΚΕΣ ΤΕΧΝΙΚΕΣ**

Αφήγηση σε α΄πρόσωπο ( ομοδιηγητικός αφηγητής ) , χρονολογική ,δηλ. ο αφηγητής αφηγείται τα γεγονότα με τη σειρά που διαδραματίζονται .

Διάλογος ( ζωντάνια- θεατρικότητα ) Περιγραφή ( πολλές εικόνες - ζωηρές σκηνές )

Ειρωνεία και σαρκασμός , χιούμορ ( Τα εντοπίζουμε στο κείμενο )

ΓΛΩΣΣΑ -ΥΦΟΣ : Πλούσιο λεξιλόγιο με ιδιωματικές λέξεις και τύπους που αποδίδουν την εποχή ,την ατμόσφαιρα της Κρήτης και τις φωνητικές ιδιοτυπίες του Καζαντζάκη ( σφαγάρι ,τυλιγαδίζουν, ευκή, χάδεψε..).Γοργό , άμεσο , ειρωνικό ύφος , μικροπερίοδος λόγος.

**ΣΧΗΜΑΤΑ ΛΟΓΟΥ - ΕΚΦΡΑΣΤΙΚΑ ΜΕΣΑ**: Μεταφορές, παρομοιώσεις, επανάληψη, ασύνδετο,

ιδιωτισμοί, εκφραστικά σύνθετα ( Εντοπίστε τα στο κείμενο )

**ΣΤΟΧΟΣ ΣΥΓΓΡΑΦΕΑ**: Ο συγγραφέας παρουσιάζει εικόνες της εκπαίδευσης από τα μαθητικά του

χρόνια και εστιάζει στην αυταρχικότητα των δασκάλων της εποχής του, που χρησιμοποιούσαν ως βασικό παιδαγωγικό μέσο τον ξυλοδαρμό.

**ΤΕΧΝΙΚΗ**

- α’ πρόσωπη αφήγηση.

- Ο αφηγητής συμμετέχει στην ιστορία ως πρωταγωνιστής.

- Αυτοβιογραφικό κείμενο.

- Προοπτική του ώριμου αφηγητή και όχι του παιδιού – πρωταγωνιστή.

- Ειρωνεία, χιουμοριστικός τόνος.

- Αφήγηση.

- Περιγραφή.

- Διάλογος.

- Ευθύς – Πλάγιος λόγος.

- Ύφος της λαϊκής αφήγησης.

**ΣΥΝΑΙΣΘΗΜΑΤΑ ΠΡΟΣΩΠΩΝ:**

Ο πρωταγωνιστής νιώθει αγωνία και φόβο για την πρώτη μέρα στο σχολείο.

Επιπλέον περηφάνια που αρχίζει κάτι καινούριο στη ζωή του. Νιώθει σίγουρος,

εμψυχώνεται από την παρουσία του πατέρα. Απέναντι στο δάσκαλο φαίνεται

περισσότερο ξεθαρρεμένος.

**ΓΛΩΣΣΑ**: Απλή, δημοτική. Λέξεις του κρητικού ιδιώματος. Μικρές προτάσεις

**ΛΟΓΟΣ**: Ζωντανός, εκφραστικός.

**YΦΟΣ**: Απλό.

**ΤΟΝΟΣ**: Ειρωνικός με στοιχεία χιουμοριστικά.

**ΕΚΦΡΑΣΤΙΚΑ ΜΕΣΑ:** Παρομοιώσεις, Μεταφορές, Προσωποποιήσεις, Ασύνδετο

σχήμα.

**Απαντήσεις στις ερωτήσεις του σχολικού βιβλίου**

**1. Ποια συναισθήματα νιώθει ο μικρός Ν. Καζαντζάκης πριν φτάσει στο**

**σχολείο και γιατί; Από ποιους αντλεί θάρρος και με ποιον τρόπο;**

α. Τα συναισθήματα του μικρού Ν. Καζαντζάκη πριν φτάσει στο σχολείο είναι

ανάμεικτα:

- Αισθάνεται χαρά και ανυπομονησία για αυτήν την καινούρια εμπειρία, καθώς

επιθυμεί να αποκτήσει καινούριες γνώσεις.

- Κυριεύεται ωστόσο και από μια ανησυχία, καθώς δεν ξέρει τι θα αντιμετωπίσει.

- Η ψυχή του κατακλύζεται επίσης από το συναίσθημα της υπερηφάνειας, αφού

νιώθει πως έχει μεγαλώσει πλέον αρκετά, ώστε να είναι σε θέση να βγαίνει από το

σπίτι και να έρχεται σε επαφή με τον έξω κόσμο.

- Τέλος, όσο πλησιάζει προς το σχολείο, το συναίσθημα του φόβου εντείνεται όλο και

περισσότερο, καθώς το χέρι του αρχίζει να τρέμει μέσα στη χούφτα του πατέρα του,

ενώ μάλιστα φτάνει και στα όρια του τρόμου, όταν φτάνει τελικά στο σχολείο και

συναντά το δάσκαλό του, ο οποίος στα μάτια του μοιάζει με έναν διάβολο.

β. Ο μικρός Ν. Καζαντζάκης αντλεί θάρρος από τους γονείς του. Από τη μητέρα του,

μέσω του βασιλικού που του είχε δώσει να κρατά και του σταυρού που του είχε

κρεμάσει στο λαιμό ως φυλαχτό και από τον πατέρα του, ο οποίος, για να του δώσει

δύναμη και κουράγιο, κρατά σφιχτά το χέρι του και χαϊδεύει στοργικά το κεφάλι του.

**2. Με αφορμή κυρίως τη στάση του πατέρα, σε ποια συμπεράσματα**

**καταλήγετε για τις σχέσεις μεταξύ γονιών και παιδιών εκείνη την εποχή;**

**Απαντήστε με αναφορά σε συγκεκριμένα σημεία του κειμένου.**

Οι σχέσεις μεταξύ γονέων και παιδιών εκείνη την εποχή διέφεραν από εκείνες της

εποχής μας. Το κύριο χαρακτηριστικό των σχέσεων αυτών φαίνεται πως ήταν η

αυστηρότητα:

α. «Ο πατέρας μου έσκυψε, άγγιξε τα μαλλιά μου, ... τράβηξε πίσω το χέρι

του.»:Φαίνεται, πως ο πατέρας εκείνης της εποχής ήταν αυταρχικός και σκληρός και

πως δε συμπεριφερόταν με στοργή και τρυφερότητα απέναντι στη σύζυγο και τα

παιδιά του. Οι σχέσεις τους ήταν τυπικές. Άλλωστε, τις περισσότερες ώρες της

ημέρας εκείνος έλειπε από το σπίτι, λόγω της εργασίας του, με αποτέλεσμα να μη

βλέπει πολύ την οικογένειά του.

β. «Το κρέας δικό σου, ... κάμε τον άνθρωπο.»: Εδώ παρακολουθούμε την

νοοτροπία των ανθρώπων εκείνης της εποχής για την απόλυτη κυριαρχία που είχε ο

δάσκαλος πάνω στο μαθητή. Σύμφωνα με αυτήν την αντίληψη, τα παιδιά έπρεπε να

μαθαίνουν γράμματα, ανεξάρτητα από τις μεθόδους, τις οποίες επρόκειτο να

χρησιμοποιήσουν οι δάσκαλοί τους, για να το επιτύχουν αυτό.

**3. Ο δάσκαλος της τετάρτης δημοτικού είχε θεωρητικά ασπαστεί τις αρχές της**

**Νέας Παιδαγωγικής. Τι νομίζετε ότι πρέσβευε η Νέα Παιδαγωγική και τι**

**εφάρμοζε στην πράξη ο δάσκαλος;**

α. Η Νέα Παιδαγωγική πρέσβευε αντιλήψεις, σύμφωνα με τις οποίες ο μαθητής θα

έπρεπε να αντιμετωπίζεται με αγάπη, στοργή και κατανόηση και ήταν σαφώς

αντίθετη προς τις μεθόδους βίας του παρελθόντος. Τα παιδιά θα έπρεπε να

εκφράζουν ελεύθερα τις απόψεις τους, μέσα σε ένα κλίμα συνεργασίας και

κατανόησης από τους δασκάλους τους.

β. Ωστόσο, ο δάσκαλος της τετάρτης δημοτικού δεν εφάρμοζε στην πράξη τις αρχές

της Νέας Παιδαγωγικής. Αντιθέτως, ακολουθούσε μεθόδους συντηρητικές,

συμπεριφερόταν με αυστηρότητα, ενώ ασκούσε στα παιδιά σωματική και ψυχολογική

βία, με αποτέλεσμα να φοβούνται.

4. Αναζητήστε και διαβάστε το διήγημα της Κατίνας Παπά «Η εκδρομή του

Δημητρού» (από τη συλλογή διηγημάτων Στη συκαμιά από κάτω), και

συγκρίνετε τη μορφή του δασκάλου που εμφανίζεται εκεί, με την αντίστοιχη

στο κείμενο του Ν. Καζαντζάκη.

α. Στο διήγημα της Κατίνας Παπά πρωταγωνιστής είναι ο δεκάχρονος Δημητρός, ένα

φτωχό αγόρι, το οποίο θέλει πολύ να πάει στην εκδρομή που διοργανώνει το σχολείο

του. Βλέπει την εκδρομή ως το μεγάλο όνειρο της ζωής του, ωστόσο, ενώ είχε

προετοιμαστεί για να συμμετάσχει σε αυτήν, στο τέλος δυστυχώς τη χάνει, καθώς δεν

προλαβαίνει το λεωφορείο.

β. Ο δάσκαλος, τον οποίο παρακολουθούμε στο διήγημα της Κατίνας Παπά,

παρουσιάζει πολλές ομοιότητες με το δάσκαλο του Νίκου Καζαντζάκη, και ως προς

τον χαρακτήρα και ως προς τις παιδαγωγικές μεθόδους, τις οποίες χρησιμοποιεί:

- Είναι και εκείνος ένας σοβαρός άνθρωπος, ο οποίος κρατά απόσταση από τα

παιδιά και δεν αναπτύσσει φιλικές και ζεστές σχέσεις μαζί τους.

- Όπως ακριβώς και ο δάσκαλος στο κείμενο του Νίκου Καζαντζάκη, έτσι και αυτός

είναι πολύ αυστηρός και χρησιμοποιεί το ξύλο ως παιδαγωγική του μέθοδο. Κατ’

αυτόν τον τρόπο επιβάλλει στους μαθητές την τάξη και την πειθαρχία.

- Τέλος, έχει υπεροπτικό ύφος και χρησιμοποιεί την καθαρεύουσα, μια γλώσσα

δυσνόητη για τα παιδιά. Πρόκειται, επομένως, για δύο δασκάλους του ίδιου τύπου, οι

οποίοι μας θυμίζουν τις τυπικές μορφές δασκάλων των παλαιότερων εποχών.

**5. Επιχειρήστε να αφηγηθείτε σε γραπτό κείμενο τη δική σας εμπειρία από την**

**πρώτη σας ημέρα στο δημοτικό σχολείο.**

Ο κάθε μαθητής θα αναφερθεί στη δική του εμπειρία από την πρώτη του ημέρα στο

σχολείο. Θα πρέπει να γίνει αναφορά στο πότε ήταν η πρώτη ημέρα του σχολείου και

να δοθεί έμφαση στα συναισθήματα, από τα οποία κυριευόταν εκείνη την ημέρα η

ψυχή του μαθητή (π.χ. χαρά, ανυπομονησία, αγωνία, φόβος κ.λπ)